Renovem 720 bancs, 100 jardineres i 75 papereres
23 de març de 2023

Durant el mes de març s’hi ha iniciat un programa per a la renovació del mobiliari urbà en tot el municipi.

El canvi ha començat al Barri de la Llum, al carrer de l’Art Major de la Seda, al parc del carrer de Bonavista i a la plaça del Mestre Serrano on s’han substituït més de 175 bancs. Es tracta de bancs fabricats amb peus de ferro colat dúctil, als quals se li ha aplicat un tractament protector del ferro que garanteix la resistència a la corrosió, i sis taulons de fusta tropical tractats amb un recobriment protector fungicida, insecticida i hidròfug.

Este mateix model s’instal·larà al carrer plaça Espanya, plaça de la Constitució, plaça de Montellano i plaça de la Petanca. En avinguda Verge dels Desemparats, a més dels bancs, es col·locaran 25 papereres. Al parc Jesús Ferrando i en la plaça Sant Enric s’instal·laran cadires amb respatler amb les mateixes característiques.

Pel que fa a Camí Nou, es renovaran 90 bancs i 50 papereres. Els bancs de Camí Nou són d’un model diferent, fabricat amb peus i suport d’acer galvanitzat amb un tractament que garantix una òptima resistència a la corrosió, i amb seient format per tres taulons de fusta tropical tractada amb el recobriment protector fungicida, insecticida i hidròfug.

Pel que respecta a les jardineres, es col·locaran 40 en Camí Nou, 40 en Verge dels Desemparats, 10 en Art Major de la Seda i 10 més en la zona d’avinguda de la Constitució.

El programa de renovació del mobiliari compta amb un pressupost de 323.045 euros.